Luxavia

Luxavia war eng lëtzebuergesch Aktiegesellschaft déi vum 12. Mäerz 1971 bis den 11. Mäerz 2001 bestoungënnert B9513 am Handelsregëster agedroen. Hire Geschäftsberäich war ë. a. d'Exploitatioun vu Reesbüroen, d'Organisatioun vu Reesen an Ausflich gradewéi d'Lounen an d'Verlounen, de Kaf an de Verkaf vu Fligeren, asw.Artikel 3 vun de Statuten, gekuckt am Handelsregëster

 Geschicht 
1954 ass den éischte Fliger vun der privater südafrikanescher Fluchgesellschaft Trek Airways um Wee fir op Johannesbuerg um Findel gelant an an de Joren duerno hu sech d'Verbindungen tëscht Südafrika a Lëtzebuerg weiderentwéckelt.

miniatur|285x285px|D'Luxair-Boeing 707 LX-LGS zu Amsterdam (1985)
Wéinst der autoritärer Apartheidspolitik a Südafrika gouf et e Boykott a vun 1963 u konnte keng südafrikanesch Fligere méi iwwer den afrikanesche Kontinent fléien. Duerch en Accord tëscht der Trek an der Luxair am Joer 1964, kruten der südafrikanescher Gesellschaft hir Fligeren d'Luxair-Faarwen a goufe mat enger LX-Immatrikulatioun registréiert. Well d'Sanktioune géint Südafrika bis 1971 nach verstäerkt goufen, huet d'Luxair den 12. Mäerz 1971 zesumme mat Trek Airways eng nei Gesellschaft fir eng Dauer vun 30 Joer gegrënnt: d'LuxaviaArtikel 4 vun de Statuten.

D'Luxavia huet als Tour Operator – a mam Accord vun der Luxair – d'Flich fir op Johannesbuerg duerchgefouert. Am Asaz waren uganks dräi Lockheed L-1649 Starliner (LX-LGX, -LGY an -LGZ vun Trek Airways) déi méi spéit mat sechs Boeing 707 ersat goufen. Se koume vun der South African Airways oder der Aer Lingus a kruten den Numm, de Logo an den Ustrach vun der Luxair an d'Immatrikulatiounen LX-LGR, -LGS, -LGT, -LGU, -LGV an -LGW.

1976, nodeems Trek mat hiren Aktivitéiten opgehalen hat, gouf alles vu Luxavia iwwerholl. Dräimol an der Woch (dënschdes, donneschdes a samschdes) ass de Vol LG-181 owes zu Lëtzebuerg fortgaange fir den Dag duerno, mueres a Südafrika unzekommen. D'Réckflich (LG-182, -184) ware méindes, mëttwochs a freides owes a sinn en Dag méi spéit am Laf vum Mueren um Findel gelant. Am Prinzip stoungen d'Fligeren de ganzen Dag um Findel, sinn awer och heiansdo fir e reguläre Luxair- oder e Spezialfluch benotzt ginn.  
+Luxavia Horaire (08/1976 - 04/1977)AllerDepart / ArrivéeRetourLG181Boeing 707Freideg
LG182Aner Deeg
LG18418:00Lëtzebuerg10:30A06:30A↓Plaz vum Tëschestopp ka variéieren↑↑09:35AJohannesbuerg23:0019:00
A Den Dag duerno
miniatur|D'Luxavia / Luxair Boeing 747SP-44 (LX-LGX) ëm 1993 zu Johannesbuerg|285x285px
Am Oktober 1980 huet Luxavia geplangt fir op der Streck Lëtzebuerg - Südafrika mat enger Boeing 747SP-44 ze fléien. Et goufe just e puer Flich duerchgefouert, allerdéngs mat enger Boeing 747SP (ZS-SPA). Aus diverse Grënn hunn d'Pläng missten opgi ginn, ier se méi spéit, 1987 nees aktuell goufen. Am Dezember 1984 sinn d'Boeing Maschinne mat engem Airbus A300B4 (LX-LGP) ersat ginn  De Fliger dee vu Singapore Airlines iwwerholl gouf, hat 257 Plazen an ass vu Lëtzebuerg iwwer Kairo an Nairobi (Tankstopp) op Johannesbuerg geflunn. Et war bis haut den eenzege Fliger vun deem Typ dee regulär fir d'Luxair / Luxavia geflunn ass.

Den Airbus ass am September 1987 mat enger Boeing 747SP-44 ersat ginn, déi virdrun als ZS-SPB fir d'South African Airways geflunn ass.

Nodeem ufanks der 1990er Joren déi wäiss Autoritéit a Südafrika lues a lues zesummegebrach ass, konnten d'Flich nees vun Trek Airways selwer gemaach ginn. D'LX-LGX Boeing gouf 1993 dunn ënner südafrikaneschem Fändel als ZS-SPB registréiert, krut de bloen Trek-Ustrach an de Schrëftzuch „Luxavia-Star“.

Absënns wéinst der ëmmer méi grousser Konkurrenz op de Linnen tëscht Südafrika an Europa, huet Trek Airways 1994 fir zerguttst zougemaach. D'Firma gouf awer eréischt den 11. Mäerz 2001 opgeléist, deemno no 30 Joer, sou wéi et an de Statute virgesi war.

 Kritik 
Net just aus haiteger Siicht war d'Franchise-Zesummenaarbecht tëscht de Fluchgesellschafte wärend der Apartheid eng ëmstridde Léisung wat d'Verbindungen tëscht Lëtzebuerg a Südafrika ugeet.

 Literatur 
 Braun, Serge. Flughafen | Aéroport | Airport Findel – Passagierfluggesellschaften und ihre Flugzeuge: 1937-2017 | Compagnies aériennes et leurs avions: 1937-2017 | Passenger airlines and their planes: 1937-2017. Luxembourg, 2017. Print.  ISBN 978-99959-934-3-6

 Um Spaweck 

Kategorie:Lëtzebuergesch Entreprisen